419/2022

Útdráttur

A höfðaði mál á hendur Ú til að fá ógiltan úrskurð kærunefndar útlendingamála um að staðfesta þá ákvörðun Ú að vísa A brott frá Íslandi og gera honum að sæta fimm ára endurkomubanni. Niðurstaða kærunefndarinnar var reist á því að skilyrði brottvísunar samkvæmt 95. gr. útlendingalaga nr. 80/2016 væru uppfyllt með vísan til endurtekinna og alvarlegra brota A gegn bæði 244. gr. almennra hegningarlaga nr. 19/1940 og umferðarlögum með akstri undir áhrifum áfengis og ávana- og fíkniefna, auk þess sem A hefði verið dæmdur fyrir ofbeldi í nánu sambandi fyrir brot gagnvart stjúpdóttur sinni. Þá leit nefndin til þess að brotaferill A á Íslandi hefði verið stöðugur og afskipti lögreglu af honum ítrekuð á árunum 2008 til 202 0. Þannig hefði brotaferill A orðið alvarlegri eftir því sem leið á dvöl hans á landinu og jafnframt hefði A tvö opin mál til meðferðar hjá lögreglu. Fyrir Landsrétti voru lögð fram ný gögn en meðal þeirra var dómur héraðsdóms sem féll eftir að mál þetta var kveðið upp í héraði þar sem A var sakfelldur fyrir þrjú þjófnaðarbrot. Í dómi héraðsdóms sem staðfestur var í Landsrétti með vísan til forsendna kom fram að ekki væru fyrir hendi neinar ástæður sem leitt gætu til ógildingar úrskurðarins. Þrátt fyrir að A ætti rétt til ótímabundnar dvalar hér á landi og nyti friðhelgi einkalífs og fjölskyldu væri eðlilegt og málefnalegt að líta til tíðni, alvarleika og eðlis þeirra brota sem A hefði verið dæmdur fyrir við mat á því hvort skilyrði brottvísunar á grundvelli allsherjarreglu eða almannaöryggis lægju fyrir. Þá var einnig talið að A hefði ekki myndað svo sterk tengsl við börn sín eða fjölskyldu að þau tengsl nytu sérstakrar verndar en það væri við A sjálfan að sakast. Að áliti dómsins hefði farið fram heildarmat á aðstæðum og var fallist á að samfélagslegir hagsmunir vægju meira en hagsmunir A af því að hann fengi að dvelja áfram á Íslandi.

Dómur Landsréttar

Mál þetta dæma landsréttardómararnir A-kk-nf E. J-kk-nf, J-kk-nf H-kk-nf og K-kvk-nf S-kvk-nf.

Málsmeðferð og dómkröfur aðila

1

Áfrýjandi skaut málinu til Landsréttar 30. júní 2022. Áfrýjað er dómi Héraðsdóms Reykjavíkur 3. júní 2022 í málinu nr. E- [...]/2021.

2

Áfrýjandi krefst þess að hinum áfrýjaða dómi verði hrundið og að ákvörðun kærunefndar útlendingamála nr. [...]/2021 verði felld úr gildi en til vara að endurkomubann áfrýjanda verði stytt. Þá krefst áfrýjandi málskostnaðar úr hendi stefnda í héraði eins og málið væri eigi gjafsóknarmál og málskostnaðar fyrir Landsrétti.

3

Stefndi krefst staðfestingar hins áfrýjaða dóms og málskostnaðar fyrir Landsrétti en til vara að málskostnaður falli niður.

Niðurstaða

4

Með hinum áfrýjaða dómi var stefndi sýknaður af kröfu áfrýjanda um að felld yrði úr gildi ákvörðun kærunefndar útlendingamála nr. [...]/2021 frá [...]2021 um að staðfesta þá ákvörðun stefnda 26. október 2020 að vísa áfrýjanda brott frá Íslandi og gera honum að sæta fimm ára endurkomubanni. Ákvörðunin var birt áfrýjanda í viðurvist tveggja vitundarvotta og túlks 12. nóvember 2020.

5

Stefndi lagði fram ný skjöl fyrir Landsrétti, þar á meðal dóm Héraðsdóms Reykjaness [...] 2022 í máli nr. S- [...]/2021 þar sem áfrýjandi var sakfelldur fyrir þrjú þjófnaðarbrot sem framin voru 16. desember 2019, 29. júlí 2020 og 1. febrúar 2021 og gert að sæta fangelsi í þrjá mánuði. Einnig liggur fyrir staðfesting frá lögreglustjóranum á höfuðborgarsvæðinu 2. september 2022 um að skráð hafi verið tvö mál á áfrýjanda eftir 29. nóvember 2021, það er annars vegar 6. desember 2021 þar sem áfrýjandi er grunaður um vörslur fíkniefna, og hins vegar 8. júní 2022 þar sem áfrýjandi er grunaður um þjófnað.

6

Með vísan til forsendna hins áfrýjaða dóms verður hann staðfestur.

7

Ákvæði hins áfrýjaða dóms um málskostnað og gjafsóknarkostnað verður staðfest en rétt þykir að málskostnaður fyrir Landsrétti falli niður.

Dómsorð :

Hinn áfrýjaði dómur skal vera óraskaður.

Málskostnaður fyrir Landsrétti fellur niður.